RPCซื้อบริษัทเทรดดิงฮ่องกง
RPC ดิ้นเพื่อความอยู่รอด จัดโครงสร้างธุรกิจในเครือ ตัดขายบริษัทในกลุ่ม ซื้อหุ้นบริษัทฮ่องกงทำเทรดดิงน้ำมัน
5 เม.ย. 2555

RPC ดิ้นเพื่อความอยู่รอด จัดโครงสร้างธุรกิจในเครือ ตัดขายบริษัทในกลุ่ม ซื้อหุ้นบริษัทฮ่องกงทำเทรดดิงน้ำมัน 
นางศิรพร กฤษณกาญจน์ ผู้จัดการใหญ่ บริษัท ระยองเพียวริฟายเออร์ (RPC) เปิดเผยว่า คณะกรรมการบริษัทมีมติอนุมัติปรับโครงสร้างการถือหุ้นของบริษัทในเครือ โดยทาง RPC จะเข้าไปถือหุ้น 100% ใน 7 บริษัท แทนบริษัท เอสซีที ปิโตรเลียม (SCT) และ RPC ถือหุ้นทั้งหมดของ SCT เพื่อให้สอดคล้องกับสถานการณ์ของบริษัท และเป็นไปตามนโยบายบริหารบริษัทในเครือ 
นอกจากนี้ ได้มีมติอนุมัติขายหุ้นของบริษัท อาร์พีซี แมเนจเมนท์ ซึ่งเป็นบริษัทในเครือของ SCT ให้กับบริษัท โขงเจริญขนส่ง ซึ่งไม่เป็นบริษัทที่เกี่ยวโยงกันจำนวน 1,500 หุ้น คิดเป็นสัดส่วน 30% ในราคาตามมูลค่าหุ้นทางบัญชีหุ้นละ 116 บาท ณ วันที่ 31 มี.ค. 2555 
“การขายหุ้นบริษัทในเครือให้กับบริษัท โขงเจริญขนส่ง ถือเป็นการดึงพันธมิตรเข้ามาร่วมทำธุรกิจกับบริษัท เพราะบริษัท โขงเจริญขนส่ง ถือเป็นบริษัทที่มีความเชี่ยวชาญชำนาญและมีความสัมพันธ์ที่ดีกับธุรกิจฝั่งสาธารณรัฐประชาชนลาว (สปป.ลาว) ซึ่งจะเป็นช่องทางในการทำธุรกิจของบริษัทในอนาคตได้” นางศิรพร กล่าว
นอกจากนี้ บริษัทยังได้เข้าซื้อหุ้นทั้งหมดของ Globalization Economic and Promotion Network. (GEPN) ในฮ่องกง เพื่อทำธุรกิจด้าน Trading และการลงทุนต่างๆ GEPN มีทุนจดทะเบียน 1 หมื่นเหรียญฮ่องกง เสนอขายให้บริษัทในราคาหุ้นละ 3 เหรียญฮ่องกง หลังจากซื้อหุ้นแล้วจะเปลี่ยนชื่อเป็น RPC Global และเข้าเกณฑ์การทำรายงานที่เกี่ยวโยง โดยนายอานุภาพ จามิกรณ์ เป็นผู้ถือหุ้นใน GEPN และกรรมการร่วมกัน
“ถือเป็นก้าวแรกของการกลับมาฟื้นธุรกิจของ RPC หลังจากหยุดผลิตไปและการไปซื้อบริษัทที่ฮ่องกงก็เพื่อทำธุรกิจซื้อขายน้ำมัน” นางศิรพร กล่าว
ก่อนหน้านี้บริษัทประกาศจะเสนอขายหุ้นเพิ่มทุนจำนวน 273 ล้านหุ้น ให้กับนักลงทุนเฉพาะเจาะจง